b"\n_START_ARTICLE_\nSet Persson\n_START_SECTION_\nLiv og virke\n_START_PARAGRAPH_\nPersson var f\xc3\xb8dt i Stockholm, men ble oppfostret som foreldrel\xc3\xb8s i H\xc3\xa4lsingland. Han gjorde det bra p\xc3\xa5 skolen, men sluttet for \xc3\xa5 bli jernbanearbeider i en alder av 14 \xc3\xa5r. Han sluttet seg snart til Socialdemokraternas ungdomsforbund. Senere sluttet han seg til Sveriges Kommunistiska Parti, som hadde blitt grunnlagt av ungdomsforbundet i 1917._NEWLINE_I kj\xc3\xb8lvannet av drapene i \xc3\x85dalen i 1931 ledet Persson en ti-dagers generalstreik i S\xc3\xb6derhamn der det kom til konfrontasjoner med politiet. \xc3\x85ret etter var han, sammen med Anders Beckstr\xc3\xb6m hovedtaler p\xc3\xa5 en arbeiderdemonstrasjon mot streikebrytere i Sandarne. Etter talene marsjerte arbeiderne mot brygga. Med ett ble demonstrasjonen angrepet bakfra av politiet, som brukte k\xc3\xb8ller og r\xc3\xb8ykbomber. Det kom til vold, og tre demonstranter ble skadet av politiets kuler. Persson ble arrestert, tiltalt for \xc3\xa5 ha deltatt i organiseringen av demonstrasjonen, og d\xc3\xb8mt til fire m\xc3\xa5neders straffarbeid. Ulike deltakere i demonstrasjonen ble d\xc3\xb8mt til sammen 73 m\xc3\xa5neders fangenskap. En arbeider ved navn Zetterstr\xc3\xb6m ble d\xc3\xb8mt til to og et halvt \xc3\xa5r i fengsel. Persson fikk ogs\xc3\xa5 sparken fra Statens J\xc3\xa4rnv\xc3\xa4gar og mistet pensjonsrettene sine. Senere tilb\xc3\xb8d regjeringen seg to ganger \xc3\xa5 omgj\xc3\xb8re beslutningen, men han avslo._NEWLINE_Etter \xc3\xa5 ha blitt sluppet fri ble Persson fulltids partiarbeider. I 1934 flyttet han til Stockholm og ble supplert inn i partiets sentralledelse. Han arbeidet n\xc3\xa6rt med partiformann Sven Linderot og var redakt\xc3\xb8r for lokale og faglige saker i partiavisa Ny Dag._NEWLINE_I 1940 ble han innvalgt i Riksdagen. Under krigen protesterte han mot regjeringens politikk om \xc3\xa5 internere kommunister i arbeidsleirer, som offisielt var milit\xc3\xa6re enheter de ble innkalt til, men i realiteten fangeleire._NEWLINE_Ved valget i 1946, da partiet fikk 11,2% av stemmene p\xc3\xa5 landsplan, ble Persson valgt inn i bystyret i Stockholm. Han forlot Riksdagen for \xc3\xa5 bli den f\xc3\xb8rste kommunistiske kommunalr\xc3\xa5den, med ansvar for boligpolitikk. I 1947 sto han bak en kommunal boligplan. Han gikk inn for \xc3\xa5 bygge kommunale boligkomplekser for \xc3\xa5 l\xc3\xb8se leilighetsmangelen i byen. P\xc3\xa5 mange m\xc3\xa5ter var han en pioner innenfor svensk boligpolitikk._NEWLINE_Gjennom sitt kommunale verv ble han ogs\xc3\xa5, for en kort stund, formann for byens politir\xc3\xa5d. I 1948 slo han offentlig fast at stockholmspolitiet ikke ville f\xc3\xb8lge de sentrale anti-kommunistiske retningslinjene for \xc3\xa5 rekruttere nye politibetjenter._NEWLINE_Han mistet vervet som kommunalr\xc3\xa5d etter valget i 1950._NEWLINE_Persson ble snart assosiert med venstreopposisjonen i partiet. Flere sp\xc3\xb8rsm\xc3\xa5l sto p\xc3\xa5 den interne dagsorden, fremfor alt forholdet til regjeringspartiet Socialdemokraterna. Etter den annen verdenskrig fikk ideen om at en fredelig overgang til sosialismen var mulig fotfeste i den internasjonale kommunistiske bevegelsen. I Sverige kan denne ideen spores tilbake til 1944. Det var en fremvoksende tanke innenfor kommunistpartiet at det burde s\xc3\xb8ke \xc3\xa5 bygge allianser med sosialdemokratene og legge st\xc3\xb8rre vekt p\xc3\xa5 den parlamentariske kampen. Linderot hadde lansert ideen om en 'samlet from' med sosialdemokratene og argumentert for at det hadde v\xc3\xa6rt feil \xc3\xa5 sette likhetstegn mellom sosialdemokratene og statsmakta. Partiet inntok ogs\xc3\xa5 en ny faglig politikk som var mindre konfliktorientert enn tidligere. Persson og Nils Holmberg utgjorde kjernen av kritikerne av denne utviklingen._NEWLINE_I suppleringsvalgene til Riksdagen i J\xc3\xa4mtland og Kistianstad hadde partiet bestemt seg for \xc3\xa5 trekke listene sine for \xc3\xa5 sikre at Socialdemokraterna ikke tapte valgene. Partiledelsen argumenterte for at kommunistene m\xc3\xa5tte anstrenge seg for \xc3\xa5 \xc2\xabsikre et arbeiderflertall i Riksdagen\xc2\xbb. Videre var disse valgkretsene kretser der det var sv\xc3\xa6rt lite sannsynlig at noen kommunist ville bli valgt. Persson og folkene rundt ham vurderte imidlertid den nye linja som en kapitulasjon for sosialdemokratiet._NEWLINE_Et annet sp\xc3\xb8rsm\xc3\xa5l omhandlet ungdomsforbundet. Med forbilde fra Finland tok partiet initiativet til en bred ungdomsbevegelse. I 1952 ble Demokratisk Ungdom grunnlagt som en bred ungdomsbevegelse ved siden av det eksisterende kommunistiske ungdomsforbundet. Persson og hans allierte s\xc3\xa5 p\xc3\xa5 dette som en utvanning av ungdomsbevegelsens politiske karakter._NEWLINE_Et sp\xc3\xb8rsm\xc3\xa5l med stor symbolsk betydning var vedtaket om at partiet skulle fronte felles demonstrasjoner med sosialdemokratene 1. mai. Et annet stridssp\xc3\xb8rsm\xc3\xa5l omhandlet vedtaket om \xc3\xa5 gi \xc3\xb8konomisk st\xc3\xb8tte til \xc2\xabarbeiderpressa\xc2\xbb, som i all hovedsak var styrt av sosialdemokratene._NEWLINE_Polemikken n\xc3\xa5dde sitt h\xc3\xb8ydepunkt p\xc3\xa5 landsm\xc3\xb8tet i 1953. Persson gikk hardt ut med kritikken sin, s\xc3\xa6rlig mot den nye partiformannen Hilding Hagberg, som han betegnet som en opportunist. Persson ble s\xc3\xa5 beskyldt for \xc3\xa5 v\xc3\xa6re en egoist som ville splitte og skade partiet. Kritikken mot Persson ble fremmet av Knut Senander og ogs\xc3\xa5 den tidligere allierte Nils Holmberg, som sa at Persson m\xc3\xa5tte holdes ansvarlig for mangel p\xc3\xa5 politisk orientering og angrep mot partiet. B\xc3\xa5de Senander og Holmberg ble ansett som tilh\xc3\xb8rende partiets venstrefl\xc3\xb8y, men her fremsto de som de fremste forsvarerne av partiets linje. Bare en h\xc3\xa5ndfull delegater forsvarte Persson, og de som gjorde det poengterte at de ikke fullt ut delte Perssons kritikk av partiledelsens linje. Under en sv\xc3\xa6rt emosjonell avslutning av debatten erkl\xc3\xa6rte Persson i en tale til landsm\xc3\xb8tet at han forlot partiet._NEWLINE_Etter \xc3\xa5 ha forlatt partiet ble Persson m\xc3\xa5l for omfattende kritikk fra partiet. Kritikken sto p\xc3\xa5 trykk i partipressa. Persson selv holdt imidlertid f\xc3\xb8rst l\xc3\xb8ftet om ikke \xc3\xa5 kommentere utmeldelsen av partiet til den ikke-kommunistiske pressa. I januar 1954 beskyldte partiet ham for \xc3\xa5 ha kontaktet den sosialdemokratiske pressa. Ogs\xc3\xa5 andre beskyldninger ble rettet mot ham, s\xc3\xa6rlig det faktum at han levde p\xc3\xa5 kommunalr\xc3\xa5dpensjon. Etter disse beskyldningene br\xc3\xb8t Persson stillheten og snakket \xc3\xa5pent om hendelsene p\xc3\xa5 landsm\xc3\xb8tet._NEWLINE_Samtidig foregikk det utrenskninger i partiet. Medlemmer som ble ansett som sympatis\xc3\xb8rer av Persson ble ekskludert. Persson samlet sine tilhengere i hemmelige Marxistiske Cirklar, der noen av deltakerne fortsatt var partimedlemmer. I 1956 sto han i spissen for et nytt parti, Sveriges Kommunistiska Arbetaref\xc3\xb6rbund (SKA). Partiet ga ut bladet Revolt. SKA fikk imidlertid ingen s\xc3\xa6rlig betydning utover \xc3\xa5 trolig v\xc3\xa6re det f\xc3\xb8rste anti-revisjonistiske utbruddet fra et kommunistparti i verden. P\xc3\xa5 sitt meste hadde SKA rundt 100 medlemmer._NEWLINE_Selv om Persson p\xc3\xa5 1950-tallet hadde fremst\xc3\xa5tt som lederen for den mest beinharde delen innen den kommunistiske bevegelsen var han blant de f\xc3\xb8rste som offentlig kritiserte menneskerettighetssituasjonen i den sosialistiske verden. Han gikk ogs\xc3\xa5 prinsipielt mot bruk av d\xc3\xb8dsstraff._NEWLINE_Persson d\xc3\xb8de 15. juli 1960. SKA svant etter dette hen, og i 1967 ble partiet nedlagt og de fleste av de gjenv\xc3\xa6rende medlemmer gikk inn i Nils Holmberg, som n\xc3\xa5 hadde forlatt SKP, sitt nye Kommunistiska F\xc3\xb6rbundet Marxist-Leninister. Da Marxist-Leninistisk Kampf\xc3\xb6rbund (MLK) oppsto p\xc3\xa5 1970-tallet kalte de opp bokhandlene sine etter Persson. Set Persson-bokhandler fantes i Stockholm, G\xc3\xb6teborg, Trollh\xc3\xa4ttan, Sundsvall og Kiruna. En annen gruppe som skulle hevde \xc3\xa5 representere Perssons arv var Kommunistiska Partiet i Sverige (KPS). Av fortsatt eksisterende partier gj\xc3\xb8r i dag Kommunistiska Partiet ogs\xc3\xa5 hevd p\xc3\xa5 deler av Perssons politiske arv."